คลังชี้ราคาน้ำมันกดเงินเฟ้อยุบ0.5%
คลังยันไตรมาส 3 เศรษฐกิจไทยยังปึ๊ก ระบุลดเก็บเงินเข้ากองทุนน้ำมัน กดเงินเฟ้อ 0.5% ต่อเดือน
30 ส.ค. 2554

คลังยันไตรมาส 3 เศรษฐกิจไทยยังปึ๊ก ระบุลดเก็บเงินเข้ากองทุนน้ำมัน กดเงินเฟ้อ 0.5% ต่อเดือน
นายนริศ ชัยสูตร ผู้อำนวยการ สำนักงานเศรษฐกิจการคลัง (สศค.) กล่าวว่า เชื่อมั่นว่าเศรษฐกิจไทยในช่วงครึ่งปีหลังจะยังคงเติบโตได้อย่างแข็งแกร่งกว่าครึ่งปีแรกที่ผ่านมา ส่วนปัจจัยที่หลายฝ่ายยังคงจับตา คือปัญหาเงินเฟ้อนั้น เชื่อว่าหากราคาน้ำมันปรับตัวลดลง ก็จะช่วยให้อัตราเงินเฟ้อปรับตัวลดลงด้วย    
ทั้งนี้ วิกฤติเศรษฐกิจในสหรัฐและยุโรปอาจส่งผลกระทบไทย ด้านการส่งออกที่ชะลอตัวลง และเงินบาทที่แข็งค่าขึ้น โดยหลังจากนี้ เห็นว่ารัฐบาลควรเร่งการกระตุ้นความต้องการภายในประเทศให้มากขึ้น โดยการกระตุ้นการบริโภค และการเร่งขยายการลงทุนต่าง ๆ ซึ่งเชื่อว่าปัจจัยดังกล่าวจะเป็นตัวขับเคลื่อนเศรษฐกิจของไทยให้ยังคงขยายตัว
ด้านนายบุญชัย จรัสแสงสมบูรณ์ ผู้อำนวยการสำนักนโยบายเศรษฐกิจมหภาค สำนักงานเศรษฐกิจการคลัง (สศค.)  กล่าวว่า นโยบายของรัฐบาลในการชะลอการเก็บเงินเข้ากองทุนน้ำมัน ส่งผลให้ราคาน้ำมันเบนซิน 95 ลดลง 8.20 บาท/ลิตร เบนซิน 91 ลดลง 7.17 บาท/ลิตร และดีเซล ลดลง 3 บาท/ลิตร คาดว่าจะทำให้เงินเฟ้อในเดือน ก.ย.ลดลง 0.5% จากทั้งปีที่ประเมินว่าเงินเฟ้อจะอยู่ที่ระดับ 3.8%
นอกจากนี้ แนวโน้มการขยายตัวของเศรษฐกิจไทยในไตรมาส 3 ปี 2554 เชื่อว่าจะเติบโตได้ดีกว่าช่วงไตรมาส 1 ปี 2554 ที่ขยายตัวในอัตรา 3.2% และไตรมาส 2 ปี 2554 ที่ขยายตัว 2.9% เนื่องจากการผลิตในภาคอุตสาหกรรมที่กลับมาฟื้นตัวได้ดีขึ้น โดยเฉพาะอุตสาหกรรมยานยนต์และอิเล็กทรอนิกส์ รวมถึงภาคการท่องเที่ยวและการส่งออกที่ยังเติบโตอยู่ในเกณฑ์ดี